Document ID: 32015R0228

A BIZOTTSÁG (EU) 2015/228 VÉGREHAJTÁSI RENDELETE
(2015. február 17.)
a tartással kapcsolatos ügyekben a joghatóságról, az alkalmazandó jogról, a határozatok elismeréséről és végrehajtásáról, valamint az e területen folytatott együttműködésről szóló 4/2009/EK tanácsi rendelet I-VII. mellékletének felváltásáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a tartással kapcsolatos ügyekben a joghatóságról, az alkalmazandó jogról, a határozatok elismeréséről és végrehajtásáról, valamint az e területen folytatott együttműködésről szóló, 2008. december 18-i 4/2009/EK tanácsi rendeletre (1) és különösen annak 72. cikkére,
mivel:
(1)
Az 517/2013/EU tanácsi rendelet (2) Horvátországnak az Európai Unióhoz történt csatlakozására tekintettel módosította a 4/2009/EK rendelet I-VII. mellékletét. Az 517/2013/EU rendelet ezzel egyidejűleg figyelembe vette a hivatalos pénznem megváltozását Észtországban.
(2)
Lettország és Litvánia hivatalos pénzneme 2014. január 1-jétől, illetve 2015. január 1-jétől megváltozott. Az I-IV. és a VII. mellékletet ennek megfelelően módosítani kell.
(3)
Az Európai Unióról szóló szerződéshez és az Európai Unió működéséről szóló szerződéshez csatolt, az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló 21. jegyzőkönyv 4. cikkével összhangban az Egyesült Királyság értesítette a Bizottságot, hogy részt kíván venni a 4/2009/EK rendelet alkalmazásában. Ennélfogva az Egyesült Királyságra vonatkozó szövegrészeket bele kell foglalni a II., és a IV-VII. mellékletekbe.
(4)
Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló 22. jegyzőkönyv 1. és 2. cikkének megfelelően Dánia nem vett részt a 4/2009/EK rendelet elfogadásában, és nem vesz részt ennek a rendeletnek az elfogadásában, a 4/2009/EK rendelet, valamint jelen rendelet rá nézve nem kötelező és nem alkalmazandó.
(5)
Az Európai Közösség és a Dán Királyság között 2005. október 19-én a polgári és kereskedelmi ügyekben a joghatóságról, valamint a határozatok elismeréséről és végrehajtásáról kötött megállapodás (3) 3. cikkének (2) bekezdése értelmében Dánia tájékoztatta a Bizottságot azon határozatáról (4), hogy a 4/2009/EK rendelet tartalmát részlegesen végrehajtja, amennyiben a fenti rendelet az említett 2005. október 19-i megállapodás tárgyát képező 44/2001/EK tanácsi rendeletet (5) módosítja. Ennélfogva a Dániára vonatkozó szövegrészeket bele kell foglalni a II. és a IV. mellékletbe.
(6)
Végezetül, szükséges a VI. és a VII. mellékletek egyes szakaszait módosítani azok alkalmazásának megkönnyítése érdekében.
(7)
Az e rendeletben előírt intézkedések összhangban vannak a 2201/2003/EK tanácsi rendelet (6) 70. cikkével létrehozott bizottság véleményével.
(8)
Ennélfogva, az egyértelműség kedvéért indokolt a 4/2009/EK rendelet I-VII. mellékletét új melléklettel felváltani,
ELFOGADTA EZT A RENDELETET:
1. cikk
A 4/2009/EK rendelet I-VII. mellékletének helyébe e rendelet mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet a Szerződéseknek megfelelően teljes egészében kötelező és közvetlenül alkalmazandó a tagállamokban.
Kelt Brüsszelben, 2015. február 17-én.

Labels: 2
11
0
18
15